KIRJALLINEN KYSYMYS P-0233/02 esittäjä(t): Torben Lund (PSE) komissiolle. Komission ehdotus yhteisön toimintasuunnitelmaksi, jolla vähennetään merilintujen joutumista saaliiksi pitkäsiimakalastuksen yhteydessä.



Virallinen lehti nro 172 E , 18/07/2002 s. 0166 - 0167



KIRJALLINEN KYSYMYS P-0233/02 esittäjä(t): Torben Lund (PSE) komissiolle (31. tammikuuta 2002) Aihe: Komission ehdotus yhteisön toimintasuunnitelmaksi, jolla vähennetään merilintujen joutumista saaliiksi pitkäsiimakalastuksen yhteydessä Pitkäsiimakalastus uhkaa maailmanlaajuisesti tuhansia myrskylintuja, albatrosseja ja muita merilintuja. Sen vuoksi YK:n elintarvike- ja maatalousjärjestö FAO on hyväksynyt merilintuja koskevan kansainvälisen toimintasuunnitelman. FAOn sopimus edellyttää, että kaikki sen osapuolet, Euroopan yhteisö mukaan luettuna, laativat kansallisen toimintasuunnitelman, jolla pyritään vähentämään merilintujen joutumista sivusaaliiksi. Ympäristön pääosasto vastaa ympäristönäkökohtien sisällyttämisestä muihin politiikan aloihin, myös kalastuspolitiikkaan. Kuinka ja koska komissio aikoo siis ehdottaa FAOn merilintuja koskevan toimintasuunnitelman sekä itse esittämiensä yhteisön ja kolmansien maiden vesillä toteutettavien suojelu- ja tutkimustoimien täytäntöönpanoa? Margot Wallströmin komission puolesta antama vastaus (27. helmikuuta 2002) Parlamentin jäsenen esiin tuoma ongelma tuntuu koskevan pääasiassa albatrosseja ja muita eteläisillä valtamerillä eläviä lajeja. Ongelmien pääasiallisena syynä ovat muiden kuin yhteisön jäsenvaltioiden alukset, jotka kalastavat joko kansainvälisillä vesillä tai omilla vesillään. Yhteisöllä ei ole välitöntä oikeudellista toimivaltaa puuttua yhteisön ulkopuolisten valtioiden alusten toimiin kyseisillä alueilla, mutta se jatkaa työskentelyä, jotta tarvittavat toimenpiteet toteutettaisiin alueellisissa kalastusjärjestöissä. Yhteisö oli aktiivisesti mukana laatimassa kansainvälistä toimintasuunnitelmaa pitkäsiimakalastuksen yhteydessä sivusaaliiksi joutuvien merilintujen määrän vähentämiseksi. Elintarvike- ja maatalousjärjestö FAO ja sen sopimuspuolet ovat hyväksyneet kansainvälisen suunnitelman. Hyväksymiseen kuuluu vapaaehtoisten toimintasuunnitelmien laatiminen valtioiden tasolla. Yhteisö valmisteleekin parhaillaan yhteisön toimintasuunnitelmaa, joka on tarkoitus esitellä seuraavassa kalastuskomitean (COFI) kokouksessa helmikuussa 2003. Tähän mennessä yhteisö on esitellyt COFI:n viime kokouksessa (helmikuussa 2001) alustavan toimintasuunnitelman, jossa korostettiin tarvetta arvioida paremmin sivusaaliiksi joutuvien merilintujen määrää. Aina, kun sellainen alueellinen kalastusjärjestö, jossa yhteisö on sopimuspuolena, on päättänyt merilintujen suojelutoimenpiteistä, toimenpiteet on toteutettu yhteisön lainsäädännössä. Etelämantereen meren elollisten luonnonvarojen säilyttämistä käsittelevä toimikunta (CCAMLR, jossa yhteisö on osapuolena) on toteuttanut seuraavat toimenpiteet Etelämantereen aluevesillä, ja ne on saatettu osaksi yhteisön kalastuslainsäädäntöä(1),(2): - muovisuikaleilla varustettujen, lintuja karkottavien pelotussiimojen käyttö - siimojen varustaminen painoilla niin, että ne uppoavat nopeammin ja aiheuttavat näin vähemmän vaaraa - merilintuja siimoihin houkuttelevien kalanjätteiden mereen heittämisen kieltäminen - siimojen laskeminen öisin, jolloin on todennäköisempää, että albatrossit ja muut merilinnut eivät olisi etsimässä ruokaa - vain sulatettujen syöttien käyttö. Näitä toimenpiteitä tai joitakin niistä voitaisiin harkita muilla alueilla tarpeen mukaan. Kaikki ehdotetut toimenpiteet olisi kuitenkin hyväksyttävä ja toteutettava yhteisen kalastuspolitiikan puitteissa. Periaatteessa komissio ehdottaa toimenpiteitä, joilla pyritään ehkäisemään pitkäsiimakalastuksen vaikutuksia merilintuihin, jos ja kun ongelmasta ja siitä, että yhteisön on asianmukaisesti puututtava siihen, on selkeää näyttöä. Ongelman laajuudesta yhteisön vesillä tai yhteisön alusten kalastuksessa CCAMLR-yleissopimuksen soveltamisalueen ulkopuolella ei ole selkeää näyttöä. Jäsenvaltioiden vastauksista komission tiedonsaantipyyntöön sen laatiessa yhteisön toimintasuunnitelmaa pitkäsiimakalastuksen yhteydessä sivusaaliiksi joutuvien merilintujen määrän vähentämiseksi ei käynyt ilmi, että jäsenvaltiot pitäisivät asiaa ongelmana kalastuksessaan. (1) Neuvoston asetus (EY) N:o 66/98, annettu 18. joulukuuta 1997, tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä ja asetuksen (EY) N:o 2113/96 kumoamisesta, EYVL L 6, 10.1.1998. (2) Neuvoston asetus (EY) N:o 2479/98, annettu 12. marraskuuta 1998, tietyistä Etelämantereella harjoitettavaan kalastustoimintaan sovellettavista säilyttämis- ja valvontatoimenpiteistä annetun asetuksen (EY) N:o 66/98 muuttamisesta, EYVL L 309, 19.11.1998.